กฎกระทรวง ฉบับที่ 12 (พ.ศ. 2525) ออกตามความในพระราชบัญญัติการขนส่งทางบก พ.ศ. 2522 
กฎกระทรวง
กฎกระทรวง
ฉบับที่ ๑๒ (พ.ศ. ๒๕๒๕)
ออกตามความในพระราชบัญญัติการขนส่งทางบก
พ.ศ. ๒๕๒๒[๑]
 

อาศัยอำนาจตามความในมาตรา ๗ และมาตรา ๗๑ วรรคหนึ่งแห่งพระราชบัญญัติการขนส่งทางบก
พ.ศ. ๒๕๒๒ รัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้

ให้ยกเลิกความในข้อ ๑๘ แห่งกฎกระทรวง ฉบับที่ ๑๑ (พ.ศ. ๒๕๒๔)
ออกตามความในพระราชบัญญัติการขนส่งทางบก พ.ศ. ๒๕๒๒ และให้ใช้ความต่อไปนี้แทน
ข้อ ๑๘
เครื่องอุปกรณ์และส่วนควบที่ต้องมีตามกฎกระทรวงนี้ถ้าได้ติดตั้งก่อนวันที่กฎกระทรวงนี้ประกาศในราชกิจจานุเบกษา
ให้เจ้าของรถดำเนินการปรับปรุงแก้ไขให้เป็นไปตามกฎกระทรวงนี้ ภายในสองร้อยสี่สิบวันนับแต่วันที่กฎกระทรวงนี้ใช้บังคับ


ให้ไว้ ณ วันที่ ๒๕ มิถุนายน พ.ศ. ๒๕๒๕
วีระ มุสิกพงศ์
รัฐมนตรีช่วยว่าการกระทรวงการคมนาคม ปฏิบัติราชการแทน
รัฐมนตรีว่าการกระทรวงคมนาคม
หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่กฎกระทรวง
ฉบับที่ ๑๑ (พ.ศ. ๒๕๒๔) ออกตามความในพระราชบัญญัติการขนส่งทางบก พ.ศ. ๒๕๒๒
ได้กำหนดให้เจ้าของรถที่ใช้ก๊าซอย่างเดียวและที่ใช้ทั้งก๊าซและน้ำมันเป็นเชื้อเพลิง
ซึ่งได้ติดตั้งเครื่องอุปกรณ์และส่วนควบที่ต้องมีตามกฎกระทรวงดังกล่าว ดำเนินการปรับปรุงแก้ไขให้เป็นไปตามกฎกระทรวงภายในหนึ่งร้อยยี่สิบวันนับแต่วันที่กฎกระทรวงใช้บังคับ
นั้น ปรากฏว่าปัจจุบันนี้ได้มีผู้ใช้ก๊าซเป็นเชื้อเพลิงสำหรับรถเป็นจำนวนมาก
จึงเป็นเหตุให้มีเจ้าของรถดังกล่าวอีกเป็นจำนวนมากที่ยังไม่สามารถปรับปรุงแก้ไขภายในเวลาที่กำหนดได้ ดังนั้น เพื่อมิให้เป็นที่เดือดร้อนแก่เจ้าของรถเหล่านั้น
สมควรขยายเวลาการปรับปรุงแก้ไขเครื่องอุปกรณ์และส่วนควบดังกล่าวออกไปอีกระยะหนึ่ง จึงจำเป็นต้องออกกฎกระทรวงนี้

















โชติกานต์/ปรับปรุง
๑๕ มกราคม ๒๕๕๙




[๑] ราชกิจจานุเบกษา
เล่ม ๙๙/ตอนที่ ๘๘/ฉบับพิเศษ หน้า ๒๐/๒๕ มิถุนายน ๒๕๒๕